1(8-23) Iyakiya dé’ na untu’ mannennungeng iyaro wanuwaé péneddingiwi aperisengngé. Daéra iya naonroiyé suku-suku Zébulon sibawa Naftali engka naengka nariyangga mariyawa ri PUWANGNGE. Iyakiya ri wettu iya mangoloé, Nawéréngngi matu alebbireng lao ri sininna daéraé polé ri Tasi Tengngaé lao ri alau lettu ri liwenna Salo Yordan, mala lettu ri Galiléa iya naonroiyé tau laingngé.
2(9-1) Bangsa iya tuwoé ri laleng pettangngé mitai tajang macakka. Iya monroé ri laleng wajo-wajona amaténgngé ritappai cahaya matajang.
3(9-2) PUWANG, Muwéréngngi mennang ariyo-riyong battowaé, Muwébbui mennang gora-gora. Marennui mennang nasaba akessingem-Mu, pada-pada tau iya mariyo-riyoé wettunna mappaddeppungeng éngngalang, iyaré’ga mattawa barang rappa.
4(9-3) Purani muwala tiwina iya matane’é sibawa aju pallémpana polé ri salangkanna. Mucaui bangsa patenre’éro iya para’éngngi umma’-Mu. Pada-pada muto ri wettu iya labe’é wettunna mucau tentara Midiangngé.
5(9-4) Sapatu tentara iya metta-ketta’é sibawa wajunna iya pennoé dara, cappui matu nanré api.
6(9-5) Séddi ana’ jajini untu’ idi; riwérékki séddi ana’ worowané. Mancajiwi matu pamimpitta. Riyasengngi: "Pappangaja Mapanré," "Allataala Baranié," "Ambo’ Mannennungengngé," "Arung Damé".
7(9-6) Mapparéntai selaku arung wija-wijanna Daud, akuwasanna battowa senna. Wanuwanna tuli daméi nasaléwangeng; apparéntanna napatettongngi ri yaséna hukkungngé sibawa adélékengngé makkekkuwangngé sibawa mannennungeng. PUWANG Iya Pommakuwasaé pasti napogau’i.
8(9-7) PUWANGNGE pura pateppai pahukkungengngé ri yasé’na akkarungenna Israélié.
9(9-8) Sininna bangsa Israélié sibawa pabbanuwana Samaria naissengngi matu makkedaé PUWANGNGE ritu pogau’i. Makkekkuwangngé matempoi mennang sibawa matanré ati. Adanna mennang,
10(9-9) "Naruttunni sining bola polé ri batu bataé, iyakiya maéloki mébbu sining bola baru polé ri batué. Purani ritubbang sining pong araé, iyakiya maéloki sulléiwi sibawa aju camara Libanon iya kaminang makessingngé."
11(9-10) PUWANGNGE pura pakédoi balinna mennang untu’ méwai mennang.
12(9-11) Bangsa Siriaé ri alau sibawa bangsa Filistingngé ri yajang malai Israélié. Iyakiya macai mupi PUWANGNGE sibawa tette pahukkung.
13(9-12) Dé’topa namassessekalé bangsa Israélié, namuni purani rihukkung ri PUWANG Iya Pommakuwasaé; dé’topa mennang natoba lao ri Aléna.
14(9-13) Rimakkuwannanaro ri laleng si esso bawang nahukkungngi PUWANGNGE sining pamimpinna Israélié sibawa ra’ya’na. Natéppe’i sibawa nabbéyangngi ulunna nenniya ikko’na.
15(9-14) Ulunna iyanaritu sining tau macowa-cowaé sibawa tau malebbié, ikko’na iyanaritu sining nabi iya mabbéré sining pappagguruwang iya mappapusaé.
16(9-15) Iyaro sining pamimpinna bangsaé purani napapusa sibawa napakacau ra’ya’é.
17(9-16) Iyaro bangsaé nasalaini agamaé sibawa maja sipa’ni enrengngé sininna ada-adanna mennang majai. Rimakkuwannanaro ri yelle’na sining kalloloé dé’ muwi séddi ripaleppe ri PUWANGNGE. Dé’ namaséiwi sining jandaé sibawa ana’ béué. Iyakiya macai mupi PUWANGNGE sibawa tette pahukkung.
18(9-17) Jana iyaro bangsaé patunu pada-pada api iya paccappuéngngi alekale maddorié. Luwa’na pada-padai ale ritunu iya maggalimpuwaé rumpunna.
19(9-18) Macai senna’i PUWANG Iya Pommakuwasaé, sibawa pahukkungen-Na pada-padai api iya mallalatungngé na iyaro bangsaé iyanaritu aju-aju tununna iya ripaccappué. Dé’ muwi séddi tau mamaséiwi silessurenna.
20(9-19) Ri sininna wanuwaéro pasittaiwi tauwé sibawa manréi agi-agi iya weddingngé riyanré, iyakiya dé’ namesso nasedding. Mala nanréi mennang sellao-sellaona muto!
21(9-20) Tau Manasyé sibawa tau Efraingngé sisulléi sigasa, nainappa silaong méwai Yéhuda. Iyakiya macai mupi PUWANGNGE sibawa tette pahukkung.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn